b'\n_START_ARTICLE_\nMustasiipiluri\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLinnun pituus on noin 30 cm. Aikuisen linnun h\xc3\xb6yhenpuku on yleisv\xc3\xa4rilt\xc3\xa4\xc3\xa4n punainen ja musta. P\xc3\xa4\xc3\xa4n sivuilla on iso sinivioletti laikku. Nokka on oranssinpunainen, iiris punainen ja koivet tummanharmaat. Nuorella linnulla p\xc3\xa4\xc3\xa4n, kaulan ja vatsapuolen punaisessa violetinmustia t\xc3\xa4pli\xc3\xa4. Sukupuolet ovat samann\xc3\xa4k\xc3\xb6isi\xc3\xa4.\n_START_SECTION_\nEsiintyminen\n_START_PARAGRAPH_\nMustasiipiluri esiintyy Uuden-Guinean l\xc3\xa4nsiosan Papuan Geelvinkinlahden saarilla (Biak, Numfoor, Manim ja Mios Num)._NEWLINE_Mustasiipilurin esiintymisalue on pieni ja rajallinen, ja sen kanta on uhanalainen. Kanta on pienentynyt h\xc3\xa4kkilintupyynnin ja metsien hakkuiden seurauksena. Koska kannan suuruutta ei ole mitattu, ei voida tarkalleen ilmaista sen uhanalaisuutta.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nMustasiipilurit el\xc3\xa4v\xc3\xa4t alavien maiden metsiss\xc3\xa4 sek\xc3\xa4 istutusmetsik\xc3\xb6iss\xc3\xa4 noin 200 metrin korkeuteen, harvoin 460 metrin korkeuteen asti. Parvet y\xc3\xb6pyv\xc3\xa4t kookospalmumetsik\xc3\xb6iss\xc3\xa4.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nIlmeisesti laji on yksiavioinen. Pesint\xc3\xa4 tunnetaan puutteellisesti.\n_START_SECTION_\nRavinto\n_START_PARAGRAPH_\nMustasiipilurit liikkuvat parvissa ja ruokailevat enimm\xc3\xa4kseen puiden latvuksissa. Ne sy\xc3\xb6v\xc3\xa4t p\xc3\xa4\xc3\xa4asiassa siitep\xc3\xb6ly\xc3\xa4, mett\xc3\xa4 ja hedelmi\xc3\xa4, ja niiden nokka ja kieli ovat erilaistuneet siten, ett\xc3\xa4 nokka on kapea ja kielen p\xc3\xa4\xc3\xa4ss\xc3\xa4 on er\xc3\xa4\xc3\xa4nlainen harja.'